กสทช.จ่อสรุปแผนประมูล900MHzใหม่12ก.ย.นี้-ลุยสอบข้อมูลเพิ่มก่อนเคาะมาตรการเยียวยา DTAC
กสทช.จ่อสรุปแผนประมูล900MHzใหม่12ก.ย.นี้-ลุยสอบข้อมูลเพิ่มก่อนเคาะมาตรการเยียวยา DTAC 
5 ก.ย. 2561

นายฐากร ตัณฑสิทธิ์ เลขาธิการ กรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า ที่ประชุมบอร์ดกสทช.วันนี้ (5 ก.ย.) ได้พิจารณากรณีบริษัท ดีแทค ไตรเน็ต จำกัด ซึ่งเป็นบริษัทย่อยของ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ขอใช้สิทธิเข้าสู่ช่วงมาตรการเยียวยาบนคลื่นความถี่ย่าน 1800 เมกะเฮิรตซ์ (MHz) และ 900 เมกะเฮิรตซ์  เพื่อให้ลูกค้าของบริษัทสามารถใช้บริการได้อย่างต่อเนื่องตามประกาศมาตรการเยียวยาฯ
โดยในการประชุมคณะกรรมการกสทช. ในครั้งนี้ยังไม่ได้ลงมติในการใช้มาตรการเยียวยากับลูกค้าของ DTAC ตามที่ DTAC ส่งหนังสือขอทบทวนในการใช้มาตรการเยียวยากับลูกค้าดีแทคคลื่น 850 MHz และ 1800 MHz ครั้งที่ 2 เมื่อวันที่ 31 ส.ค.ที่ผ่านมา
ทั้งนี้ DTAC แจ้งว่า DTAC สนใจคลื่น 900 MHz แต่ไม่สามารถปฏิบัติตามเงื่อนไขการทำระบบสัญญาณป้องกันการรบกวนที่ต้องให้ผู้ชนะประมูลเป็นผู้สร้างเอง โดยลูกค้าที่อยู่ในระบบของ DTAC ล่าสุดเมื่อวันที่ 31 ก.ค. 2561 มีจำนวน 3.46 แสนเลขหมาย ลูกค้า 1800 MHz แบ่งเป็นลูกค้ารายบุคคล 1.6 แสนเลขหมาย ลูกค้าองค์กร 1.7 แสนเลขหมาย และเป็นลูกค้าคลื่น 850 MHz จำนวน 9.5 หมื่นเลขหมาย ที่เหลือแยกไม่ได้
ดังนั้นที่ประชุมจึงต้องการให้สำนักงานกสทช.ทำข้อมูลล่าสุดของลูกค้า DTAC ที่เหลือมาให้ประกอบการตัดสินใจเพื่อเสนอในที่ประชุมอีกครั้งหนึ่งในวันที่ 12 ก.ย. รวมถึงการทำแผนการประมูลคลื่น 900 MHz จำนวน 5 MHz และคลื่น 1800 MHz ที่เหลืออีก 7 ใบอนุญาต
นอกจากนี้ในเบื้องต้นที่ประชุมเห็นว่าน่าจะจัดประมูลคลื่นความถี่ 850 เมกะเฮิรตซ์ และ 900 เมกะเฮิรตซ์ ในปีนี้ โดยจะพิจารณาปรับลดเงื่อนไขและหลักเกณฑ์การประมูล อาทิ การจัดทำระบบป้องกันการรบกวนสัญญาณกับระสื่อสารระบบราง และการขยายงวดการชำระเงินให้ยาวขึ้นเพื่อแบ่งเบาภาระ และจูงใจให้ผู้ประกอบการเข้าประมูล
“ได้มอบหมายให้สำนักงาน กสทช.ไปจัดทำข้อมูลเพิ่มเติมเกี่ยวกับแผนประมูลคลื่น 900 เมกะเฮิรตซ์ ให้มีความชัดเจนว่าจะประมูลคลื่นอีกครั้งเมื่อใด เพื่อนำมาพิจารณาเพิ่มเติมประกอบการตัดสินใจ โดยคาดว่าบอร์ดกสทช.จะมีมติที่ชัดเจนในวันที่ 12 ก.ย.”
ด้าน นายราจีฟ บาวา รองประธานเจ้าหน้าที่บริหาร กลุ่มกิจการองค์กรและพัฒนาธุรกิจ DTAC เปิดเผยว่า รู้สึกผิดหวังต่อกรณี ที่คณะกรรมการ กสทช. ยังไม่ได้ตัดสินใจต่อการที่ DATC และ บมจ.กสท โทรคมนาคม  (CAT) ร่วมยื่นแผนคุ้มครองลูกค้าใช้งานมือถือคลื่น 850 เมกะเฮิรตซ์ และ 1800 เมกะเฮิรตซ์ หลังหมดสัมปทาน ตั้งแต่เมื่อ 7 มิ.ย.ที่ผ่านมา
“คลื่น 850 MHz เป็นคลื่นที่มีความสำคัญต่อผู้ใช้งานพื้นที่ชนบทหรือผู้ที่อาศัยในพื้นที่ห่างไกล ดังนั้นคลื่นนี้จึงมีความสำคัญต่อการคุ้มครองให้ใช้บริการต่อเนื่องเป็นการชั่วคราว เพื่อไม่ให้ผู้ใช้งานได้รับผลกระทบจนกว่าคลื่นความถี่จะถูกนำไปใช้งานด้วยการจัดสรรให้ผู้ประกอบการรายใหม่ ซึ่งการดูแลผู้ใช้งานโทรศัพท์เคลื่อนที่ให้ใช้งานต่อเนื่องถือเป็นหน้าที่ความรับผิดชอบของ กสทช. ที่จะคุ้มครองลูกค้าร่วมกับ DTAC และที่ผ่านมาผู้ประกอบการรายอื่นล้วนได้รับความคุ้มครองจากกสทช. ทั้งสิ้น”นายราจีฟ กล่าว
ขณะนี้เหลือระยะเวลาประมาณ 10 วันจะหมดสัมปทานระหว่าง DTAC และ CAT หลังจากที่ดำเนินการให้บริการมาตลอด 28 ปี DTAC คาดว่าจะมีลูกค้าเป็นจำนวนมากต้องกระทบการใช้งาน 3G บนคลื่น 850 MHz หากต้องยุติการให้บริการทันทีในวันที่ 15 ก.ย.61
ทั้งนี้ ตามประกาศ กสทช. ได้มีระบุมาตรการคุ้มครองผู้ใช้บริการเป็นการชั่วคราวในกรณีสิ้นสุดการอนุญาต สัมปทาน หรือสัญญาการให้บริการโทรศัพท์เคลื่อนที่ภายใต้สัญญาให้บริการเดิม จากการที่คลื่นความถี่ที่ถือครองกำลังจะสิ้นสุดสัมปทาน เพื่อให้ผู้ใช้งานที่ยังอยู่ในระบบสัมปทานเดิม ซิมไม่ดับและมั่นใจในการใช้บริการอย่างต่อเนื่อง การนำคลื่นความถี่ซึ่งเป็นทรัพยากรของประเทศทิ้งไว้โดยเปล่าประโยชน์ ไม่เพียงแต่ทำให้ลูกค้า DTAC ได้รับผลกระทบเท่านั้น ยังส่งผลถึงการสร้างรายได้ให้กับรัฐในการจัดการคลื่นความถี่ช่วงคุ้มครองชั่วคราวอีกด้วย
โดย DTAC กำลังดำเนินมาตรการอย่างเต็มที่ในช่วงเปลี่ยนผ่านสัมปทาน เพื่อไม่ให้ลูกค้าได้รับผลกระทบจากการใช้งานโทรศัพท์เคลื่อนที่